เอไอเอเน้นไม่เคลมมีจ่ายคืน
เอไอเอออกประกันชีวิตใหม่ ลูกค้าดูแลตัวเองดีไม่เคลม ได้ลดเบี้ยต่ออายุ 25%
12 ต.ค. 2558

เอไอเอออกประกันชีวิตใหม่ ลูกค้าดูแลตัวเองดีไม่เคลม ได้ลดเบี้ยต่ออายุ 25%
นายแซง ฮุย ลี ประธานเจ้าหน้าที่ฝ่ายการตลาด บริษัท เอไอเอ ประเทศไทย เปิดเผยว่า ในช่วงไตรมาสสุดท้ายของปีนี้ แบบประกันชีวิตที่ขายดีคงเป็นแบบประกันที่เกี่ยวข้องกับสิทธิในการนำไปลดหย่อนภาษีได้ ซึ่งในส่วนนี้เอไอเอยังไม่มีแบบประกันใหม่ออกมา เนื่องจากแบบประกันเดิมที่มีอยู่ก็เพียงพอกับความต้องการของลูกค้าในการนำไปลดหย่อนภาษีได้อยู่แล้ว
นาย ลี กล่าวว่า ในเร็วๆ นี้ บริษัทจะเปิดตัวโปรแกรม “เอไอเอ ไวทัลลิตี้” ให้กับลูกค้าคนไทยอย่างเป็นทางการ โดยจะมีการเชื่อมโยงกับแบบประกันใหม่ที่จะเปิดตัวพร้อมกัน 2 แบบ และแบบประกันเก่าอีก 5 แบบ ซึ่งหากลูกค้าเข้าร่วมโปรแกรมและดูแลสุขภาพดีอย่างต่อเนื่อง ก็จะได้รับผลประโยชน์โดยตรงกลับมาเป็นส่วนลดค่าเบี้ยในปีต่อไปได้ ถือได้ว่าเป็นอีกหนึ่งกลยุทธ์ที่บริษัทต้องการตอบสนองรูปแบบการใช้ชีวิตของลูกค้าหรือไลฟ์สไตล์มากขึ้น
“ปัจจุบันโปรแกรม เอไอเอ ไวทัลลิตี้ มีสมาชิกกว่า 3.4 ล้านคนทั่วโลก ส่วนไทยจะเป็นตลาดที่ 4 ของกลุ่มเอไอเอที่ได้เปิดตัวโปรแกรมนี้ถัดจากสิงคโปร์ ออสเตรเลีย และฮ่องกง ซึ่งหากลูกค้าดูแลสุขภาพตัวเองดี มีการออกกำลังกายหรือตรวจสุขภาพอย่างสม่ำเสมอก็จะได้รับคะแนนสะสมเพื่อใช้เป็นส่วนลดค่าเบี้ยในปีต่ออายุได้ ขณะเดียวกัน เอไอเอก็คาดหวังว่ายอดเคลมสินไหมที่เกี่ยวกับการรักษาพยาบาลก็จะลดลงเหมือนกับที่ต่างประเทศประสบความสำเร็จมาแล้ว ในเมื่อลูกค้าหันมาดูแลสุขภาพของตัวเองดีขึ้น” นายลี กล่าว
ทั้งนี้ เอไอเอให้ความสำคัญกับแบบคุ้มครองประกันชีวิตและประกันสุขภาพอย่างต่อเนื่อง โดยเฉพาะความคุ้มครองเกี่ยวกับโรคร้ายแรง เช่น มะเร็ง ที่คร่าชีวิตคนไทยไปมากที่สุด ในขณะที่ค่ารักษาพยาบาลก็เพิ่มสูงขึ้นอย่างต่อเนื่อง ดังนั้น ประชาชนอาจจะต้องพิจารณาว่าแบบประกันที่มีความคุ้มครองจะเพียงพอที่จะรักษาโรคหรือไม่หากเจ็บป่วย
แหล่งข่าวจากเอไอเอ เปิดเผยว่า โปรแกรมดังกล่าวจะช่วยให้ลูกค้าสามารถลดค่าเบี้ยต่ออายุได้สูงสุดถึง 25% โดยเริ่มต้นด้วยการกรอกข้อมูลทั้งในรูปแบบออนไลน์และต่อเจ้าหน้าที่เพื่อรับทราบข้อมูลสุขภาพของลูกค้า ซึ่งจะมีการเชื่อมกับอุปกรณ์ตรวจสอบสุขภาพ หรือแอพพลิเคชั่นระหว่างลูกค้ากับโปรแกรมดังกล่าว เช่น ลูกค้ามีการเดินกี่ก้าวหรือการออกกำลังกายในแต่ละวัน เพื่อเก็บสะสมเป็นคะแนนในการลดค่าเบี้ย นอกเหนือไปจากสิทธิประโยชน์อื่นๆ ที่ได้ร่วมกับพันธมิตร ไม่ว่าจะเป็น โรงแรม สายการบิน